钦定古今图书集成/方舆汇编/职方典/第1214卷 > 《九愍一首》晋·陆云
## 钦定古今图书集成/方舆汇编/职方典/第1214卷 > 《九愍一首》晋·陆云

“登高山以遐望，悲攸处之淹留。岂大川之难济，悲利
涉之莫由。申修诚以砥节，反内鉴而自求。考余心其
焉可？往嵇度于神谋。访斯言以卜居，想贞龟以告猷。
将矫翼而涂险，思振清而世浊。羌释䇲而评子，谅不
疑其何卜。朝弹冠以晞发，夕振裳而濯足。有怀沙以
赴渊，无抱素而蒙辱。愁缠绵以宅心，长叹息而饮泪。
步江潭以徜徉，频行唫而含瘁。遇渔父之戾止，兴谠
言而来憩。虽怀芳而握瑜，惧微尘之我秽。顾虚景而
端形，矧同波于共醉。迨伊人之逍遥，聊仰叶于林侧。
怀达心以远寤，怡衰颜而表色。仰班荆之遗情，想嘉
讯而良食。若有言而未吐，忽弃予而凌波。掉龙榜以
鼓汰，遗芬响而清歌。俟沧浪之濯缨”，悲余寿之几何。
愧褊心之难渝，恨尔唱之莫和。捐《江鱼》之言志，营元
寝于汨罗。苟怀忠而死节，岂有生之足嘉？